Imtella' Ottubru 13, 2021 Rapport: Claire Preca Taroum Ir-rabta bejn l-Ordni Sovran ta' Malta ma' pajjiżna kienet imġedda fit-tieni simpożju mis-sensiela ta' simpozji kulturali tal-Presidenza. Il-President George Vella qal li l-Ordni Sovran ta' Malta u r-Repubblika ta' Malta għad għandhom potenzjal kbir biex iġeddu r-rabta storika bejniethom u jaħdmu flimkien biex iġeddu u jżommu ħajja l-preżenza tal-Ordni f'Malta. L-Ordni Sovrana ta' Malta tibqa' sal-lum b'rabtiet ma' Malta. Hija waħda mill-eqdem istituzzjonijiet fiċ-ċiviltà Kristjana, u ma' kull fejn tħares f'Malta tara l-preżenza tal-istorja, l-arti u l-kultura li ħalliet warajha l-ordni fl-1798. Illum il-ġurnata l-Ordni Sovrana ta' Malta hija preżenti f'Malta b'missjoni diplomatika, Assoċjazzjoni Maltija tal-Ordni u kavallier residenti hawn – f'dan il-każ Fra John Critien, li joqgħod fil-Forti Sant' Anġlu. Ma' Television Malta l-Ambaxxatur tal-Ordni Sovrana ta' Malta, il-Prinċep Augusto Ruffo di Calabria qal li r-rabtiet ma' Malta, waħda fost 120 pajjiż fejn l-Ordni hija attiva, huma b'saħħithom u se jkomplu mexjin 'il quddiem. Ir-rabta tal-Ordni ma' Malta kienet wasslet biex isem Malta jingħata proprju lill-Ordni tal-Kavallieri ta' San Ġwann u ta' Ġerusalemm biex saret l-Ordni ta' Malta. Huwa dan il-legat, qal il-President George Vella, li jorbot Nazzjon ma' Ordni flimkien fl-iktar relazzjonijiet b'saħħithom għal li ġej. Din ir-rabta bejn Malta u l-Ordni kienet trattata f'simpożju organizzat mill-Uffiċċju tal-President, li nfetaħ mill-President George Vella stess. "L-Ordni hi dik l-entità li kellha kontroll ta' Malta f'nofs is seklu 16 sas-seklu 18; qed nitkellmu 250 sena, u kellha influwenza enormi fuq il-kultura u l-politika u anke fuq il-kostumi tagħna, hemm ħafna kelliema, kulħadd kwalifikat fil-linja tiegħu, li qed jitkellmu fuq aspetti differenti tar-relazzjonijiet ta' Malta mal-Ordni." Il-President Vella qal li l-irwol tal-Ordni ħa xejra oħra mat-tluq tagħhom minn Malta wara l-1798 , u llum magħrufa mad-dinja, speċjalment għall-għajnuna li jagħtu lil persuni vulnerabbli u l-morda. Dr Vella spjega kif f’Malta l-Ordni għadha għaddejja b’ħidma b’risq persuni b’diżabilità, ġenituri waħidhom, u nies fil-bżonn. Huwa qal li l-Ordni Sovran ta’ Malta u r-Repubblika ta’ Malta għad għandhom potenzjal kbir biex iġeddu r-rabta storika bejniethom u, għal darba oħra, jaħdmu flimkien biex iġeddu u jżommu ħajja l-preżenza tal-Ordni f’Malta.